དཀར་རྩིས་རིག་པ་ཞེས་པ་རྒྱ་དཀར་ནས་དར་བའི་དཔལ་དུས་ཀྱི་འཁོར་ལོའི་རྩིས་རིག་དང་དབྱངས་འཆར་རྩིས་རིག་གཉིས་ཡིན་ཏེ།དེ་ལས་དང་པོ་དུས་འཁོར་རྩིས་རིག་ཇི་ལྟར་དར་བའི་བྱུང་རིམ་གནད་བསྡུས་གླེང་བ་ལ།དེ་ཡང་ས་པཎ་གྱིས་རིག་གནས་ཆེ་ཆུང་གི་རྣམ་གཞག་འཆད་པའི་སྐབས་ཕྱི་རོལ་རིག་བྱེད་ལུགས་ཀྱི་རིག་པའི་གནས་བཅོ་བརྒྱད་ལ་དཔེ་མཛད་དེ།སྐར་རྩིས་རིག་པ་འདི་བཞིན་རིག་གནས་ཆུང་བའི་ཁོངས་མཛད་པ་དེར་གཞི་བཅོལ་ནས་ཕྱི་རབས་པ་ཕལ་གྱིས་རྩིས་རིག་པ་འདི་ཉིད་རིག་པའི་གནས་ཆུང་བའི་རྣམ་གཞག་སྐར་རྩིས་ཁོངས་བགྲང་རྐྱང་མཛད་བཞིན་འདུག་པ་དེ་ལྟ་མ་ཡིན་ཏེ།ས་པཎ་གྱིས་མཛད་པ་ནི་ཕྱི་རོལ་པའི་སྐར་དཔྱད་བརྟག་པའི་རྩིས་དང་གྲངས་ཙམ་རྩི་བའི་རིག་པ་ཙམ་ལས།དཔལ་དུས་ཀྱི་འཁོར་ལོའི་གཞུང་ལས་གསུངས་པའི་རྩིས་རིག་དང་ལྷག་པར་ཐུན་མིན་བོད་ཀྱི་ཀུན་ཁྱབ་རྟེན་འབྱུང་རྩིས་རིག་ལ་དེ་བས་ཁྱབ་ཏུ་མེད།དཔལ་དུས་ཀྱི་འཁོར་ལོ་ནི་ནང་དོན་རིག་པ་གནད་ཆེ་ཞིག་སྟེ་སངས་རྒྱས་ཀྱི་གསུངས་པའི་ཆོས་རྣམས་མདོ་སྔགས་གཉིས་སུ་དབྱེ་བ་ལས་སྔགས་ལའང་རྒྱུད་སྡེ་བཞི་སྟེ།བྱ་རྒྱུད།སྤྱོད་རྒྱུད།རྣལ་འབྱོར་རྒྱུད།རྣལ་འབྱོར་བླ་མེད་རྒྱུད་ཅེས་ཡོངས་སུ་གྲགས་པ་ལས་བླ་མེད་རྒྱུད་དེར།ཐབས་ཀྱི་རྒྱུད་དང༌།ཤེས་རབ་རྒྱུད།གཉིས་སུ་མེད་པའི་རྒྱུད་གསུམ་ལས་གཉིས་སུ་མེད་པའི་རྒྱུད་ཉིད་ཡིན།རྒྱུད་འདི་ལས་ཕྱུངས་པའི་རྩིས་རིག་པ་ནི་རྒྱུད་ཀྱི་ལེའུ་ཀུན་དང་འབྲེལ་བས་ན།རྩིས་རིག་པ་འདི་བཞིན་ནང་དོན་རིག་པའི་ཁོངས་སུ་འདུ་བ་སྙོན་མེད་ཡིན།དེ་ལ་དུས་འཁོར་རྩིས་རིག་གི་གཞུང་དཔལ་དུས་ཀྱི་འཁོར་ལོ་ཇི་ལྟར་དར་དང་བརྒྱུད་པའི་རིམ་པ་ལས་དང་པོ་ཆོས་འདི་ཉིད་ཀྱི་སྟོན་པ་ནི་ཐུབ་པའི་དབང་པོ་ཤཱཀྱ་ཐུབ་པ་ཡིན་ཏེ།ལོ་རྒྱུས་ཡོངས་གྲགས་སུ་སྟོན་པ་མྱ་ངན་ལས་འདའ་ཁ་ཡེ་སྔོན།༨༨༡ལྕགས་འབྲུག་ནག་པའི་ཉར་ལྷོ་ཕྱོགས་དཔལ་ལྡན་འབྲས་སྤུངས་སུ་འཁོར་གྱི་གཙོ་བོ་ཤམ་བྷ་ལའི་རྒྱལ་པོ་ཟླ་བ་བཟང་པོས་གཙོས་རྒྱལ་ཕྲན་དགུ་བཅུ་རྩ་དྲུག་གི་རྒྱལ་པོ་རྣམས་ཀྱིས་ཞུས་ཏེ་གསུངས།རྒྱུད་གསུངས་པའི་ཕྱི་ལོར་ཆོས་རྒྱལ་ཟླ་བ་བཟང་པོས་རྩ་བའི་རྒྱུད་སྟོང་ཕྲག་བཅུ་གཉིས་མཛད་དེ་ཤམ་བྷ་ལའི་རྒྱལ་བརྒྱུད་ཕྱི་མ་སྲས་ལྷ་དབང་ལ་གདམས་པ་དང་དེ་ནས་རིམ་པར་ཆོས་རྒྱལ་བདུན་དང་རིགས་ལྡན་ཐོག་མ་འཇམ་དཔལ་གྲགས་པ་བར་བརྒྱུད་ལ་རིགས་ལྡན་འདིས་རྩ་བའི་རྒྱུད་ལས་བསྡུས་པའི་རྒྱུད་སྟོང་ཕྲག་བཅུ་གཉིས་ད་ལྟ་ང་ཚོའི་མིག་ལམ་དུ་མཇལ་རྒྱུ་ཡོད་པའི་བསྟན་བསྒྱུར་པོད་ཐ་པར་བཞུགས་པ་འདི་མཛད་དེ་རིམ་པར་རིགས་ལྡན་ཉེར་གཅིག་པ་མ་འགག་པའི་བར་བརྒྱུད།